CELEX: 32018R0045
Language: el
Date: 2017-10-20 00:00:00
Title: Κατ' εξουσιοδότηση κανονισμός (ΕΕ) 2018/45 της Επιτροπής, της 20ής Οκτωβρίου 2017, για τη θέσπιση σχεδίου απορρίψεων για ορισμένους τύπους βενθοπελαγικής αλιείας στη Βόρεια Θάλασσα και στα ενωσιακά ύδατα της διαίρεσης ICES IIa για το έτος 2018

12.1.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 7/6
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2018/45 ΤΗΣ ΕΠΙΤΡΟΠΉΣ
   της 20ής Οκτωβρίου 2017
   για τη θέσπιση σχεδίου απορρίψεων για ορισμένους τύπους βενθοπελαγικής αλιείας στη Βόρεια Θάλασσα και στα ενωσιακά ύδατα της διαίρεσης ICES IIa για το έτος 2018
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (1), και ιδίως το άρθρο 15 παράγραφος 6,
   Έχοντας υπόψη τον κανονισμό (ΕΚ) αριθ. 850/98 του Συμβουλίου, της 30ής Μαρτίου 1998, για τη διατήρηση των αλιευτικών πόρων μέσω τεχνικών μέτρων προστασίας των νεαρών θαλάσσιων οργανισμών (2) και συγκεκριμένα το άρθρο 18α,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 1380/2013 αποσκοπεί στην προοδευτική εξάλειψη των απορρίψεων σε όλους τους τύπους αλιείας της Ένωσης, μέσω της θέσπισης υποχρέωσης εκφόρτωσης για τα αλιεύματα ειδών που υπόκεινται σε όρια αλιευμάτων.
            
         
               (2)
            
            
               Με στόχο την εφαρμογή της υποχρέωσης εκφόρτωσης, το άρθρο 15 παράγραφος 6 του εν λόγω κανονισμού εξουσιοδοτεί την Επιτροπή να εγκρίνει σχέδια απορρίψεων μέσω κατ' εξουσιοδότηση πράξεων για περίοδο που δεν υπερβαίνει τα τρία έτη, με βάση κοινές συστάσεις από τα κράτη μέλη, σε συνεννόηση με τα οικεία γνωμοδοτικά συμβούλια.
            
         
               (3)
            
            
               Το Βέλγιο, η Δανία, η Γερμανία, η Γαλλία, οι Κάτω Χώρες, η Σουηδία και το Ηνωμένο Βασίλειο έχουν άμεσο συμφέρον διαχείρισης της αλιείας στη Βόρεια Θάλασσα. Κατόπιν διαβούλευσης με το Γνωμοδοτικό Συμβούλιο της Βόρειας Θάλασσας, τα εν λόγω κράτη μέλη υπέβαλαν κοινή σύσταση στις 3 Ιουνίου 2016 στην Επιτροπή σχετικά με ένα σχέδιο απορρίψεων για την αλιεία βενθοπελαγικών ειδών στη Βόρεια Θάλασσα. Με βάση αυτή την κοινή σύσταση, ο κατ' εξουσιοδότηση κανονισμός (ΕΕ) 2016/2250 της Επιτροπής (3) θέσπισε σχέδιο απορρίψεων που εφαρμόζεται σε αυτούς τους τύπους αλιείας.
            
         
               (4)
            
            
               Έπειτα από διαβούλευση με το Γνωμοδοτικό Συμβούλιο της Βόρειας Θάλασσας, το Βέλγιο, η Δανία, η Γερμανία, η Γαλλία, οι Κάτω Χώρες, η Σουηδία και το Ηνωμένο Βασίλειο υπέβαλαν νέα κοινή σύσταση στις 31 Μαΐου 2017 στην Επιτροπή σχετικά με νέο σχέδιο απορρίψεων για την αλιεία βενθοπελαγικών ειδών στη Βόρεια Θάλασσα. Οι επιστημονικές γνωμοδοτήσεις των αρμόδιων επιστημονικών οργάνων εξετάστηκαν από την Επιστημονική, Τεχνική και Οικονομική Επιτροπή Αλιείας (ΕΤΟΕΑ). Στις 8 Σεπτεμβρίου πραγματοποιήθηκε συνεδρίαση της ομάδας εμπειρογνωμόνων στην οποία συμμετείχαν εκπρόσωποι των 28 κρατών μελών, η Επιτροπή και το Ευρωπαϊκό Κοινοβούλιο ως παρατηρητής και κατά τη διάρκεια της οποίας συζητήθηκαν τα εν λόγω μέτρα.
            
         
               (5)
            
            
               Μετά την υποβολή νέας κοινής σύστασης, κρίνεται σκόπιμη η κατάργηση του κατ' εξουσιοδότηση κανονισμού (ΕΕ) 2016/2250.
            
         
               (6)
            
            
               Τα μέτρα που προτείνονται στη νέα κοινή σύσταση είναι σύμφωνα με το άρθρο 18 παράγραφος 3 του κανονισμού (ΕΕ) αριθ. 1380/2013.
            
         
               (7)
            
            
               Για τους σκοπούς του εν λόγω κανονισμού, στη Βόρεια Θάλασσα περιλαμβάνονται και οι ζώνες ICES IIIa και IV. Δεδομένου ότι ορισμένα βενθοπελαγικά αποθέματα που εμπίπτουν στο προτεινόμενο σχέδιο απορρίψεων συναντώνται επίσης στα ενωσιακά ύδατα της διαίρεσης ICES IIa, τα οικεία κράτη μέλη συνιστούν η ICES IIa να καλύπτεται επίσης από το σχέδιο απορρίψεων.
            
         
               (8)
            
            
               Το νέο σχέδιο απορρίψεων για το έτος 2018 θα πρέπει να περιλαμβάνει τις διατάξεις που προβλέπονται στον κατ' εξουσιοδότηση κανονισμό (ΕΕ) 2016/2250 σχετικά με τα είδη προς εκφόρτωση και θα πρέπει να καθορίζει πρόσθετα είδη και τύπους αλιείας που θα πρέπει να υπόκεινται στην υποχρέωση εκφόρτωσης το 2018.
            
         
               (9)
            
            
               Ο κατ' εξουσιοδότηση κανονισμός (ΕΕ) 2016/2250 εισήγαγε εξαιρέσεις που συνδέονται με τα υψηλά ποσοστά επιβίωσης, όπως προβλέπεται από το άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 (4), όσον αφορά τα αλιεύματα καραβίδας που αλιεύονται με κιούρτους και τράτες που χρησιμοποιούν ορισμένες διατάξεις επιλεκτικότητας στη διαίρεση ICES IIIa. Τα κράτη μέλη προσκόμισαν επιστημονικά στοιχεία τα οποία αποδεικνύουν υψηλά ποσοστά επιβίωσης για τα αλιεύματα καραβίδας με τράτες βυθού. Τα εν λόγω στοιχεία υποβλήθηκαν και η ΕΤΟΕΑ κατέληξε στο συμπέρασμα ότι είναι επαρκή. Η νέα κοινή σύσταση προτείνει τη συνέχιση της εφαρμογής των εν λόγω εξαιρέσεων. Συνεπώς, οι ως άνω εξαιρέσεις θα πρέπει να περιληφθούν στο νέο σχέδιο απορρίψεων για το έτος 2018.
            
         
               (10)
            
            
               Ο κατ' εξουσιοδότηση κανονισμός (ΕΕ) 2016/2250 εισήγαγε εξαίρεση που συνδέεται με τα υψηλά ποσοστά επιβίωσης όσον αφορά τα αλιεύματα καραβίδας στην υποπεριοχή ICES IV για ορισμένα αλιευτικά εργαλεία, υπό την προϋπόθεση ότι χρησιμοποιείται διάταξη επιλεκτικότητας δικτυωτού πλέγματος (netgrid). Ο ως άνω κατ' εξουσιοδότηση κανονισμός απαιτούσε από τα κράτη μέλη που έχουν άμεσο διαχειριστικό συμφέρον στη Βόρεια Θάλασσα να υποβάλουν στην Επιτροπή πρόσθετα επιστημονικά στοιχεία που να δικαιολογούν τις εξαιρέσεις που προβλέπονται για τις συγκεκριμένες τράτες βυθού. Τα στοιχεία υποβλήθηκαν και η ΕΤΟΕΑ κατέληξε στο συμπέρασμα ότι δικαιολογούν εξαίρεση μόνο για τους χειμερινούς μήνες και σε ορισμένες περιοχές (λειτουργικές μονάδες ICES). Συνεπώς, η εν λόγω εξαίρεση θα πρέπει να περιληφθεί στο νέο σχέδιο απορρίψεων για το έτος 2018, ωστόσο, θα πρέπει να περιορίζεται στους χειμερινούς μήνες και σε ορισμένες λειτουργικές μονάδες ICES.
            
         
               (11)
            
            
               Η νέα κοινή σύσταση περιλαμβάνει εξαίρεση που συνδέεται με τα υψηλά ποσοστά επιβίωσης για τα παρεμπίπτοντα αλιεύματα όσον αφορά τον τύπο αλιείας που πραγματοποιείται με κιούρτους και βολκούς, καθώς και για τα αλιεύματα γλώσσας που αλιεύονται με τράτες με πόρτες.
            
         
               (12)
            
            
               Με βάση τα επιστημονικά στοιχεία που παρέχονται στη νέα κοινή σύσταση, τα οποία εξετάστηκαν από την ΕΤΟΕΑ, και λαμβανομένων υπόψη των χαρακτηριστικών των αλιευτικών εργαλείων, των αλιευτικών πρακτικών και του οικοσυστήματος, οι ως άνω εξαιρέσεις που συνδέονται με τα υψηλά ποσοστά επιβίωσης θα πρέπει να περιληφθούν στο νέο σχέδιο απορρίψεων για το έτος 2018.
            
         
               (13)
            
            
               Ο κατ' εξουσιοδότηση κανονισμός (ΕΕ) 2016/2250 θέσπισε εξαιρέσεις de minimis για:
               
                           —
                        
                        
                           τη γλώσσα που αλιεύεται με μανωμένα και απλάδια δίχτυα στη διαίρεση ICES IIIa, στην υποπεριοχή ICES IV και στα ενωσιακά ύδατα της υποπεριοχής ICES IIa,
                        
                     
                           —
                        
                        
                           τη γλώσσα που αλιεύεται με ορισμένες δοκότρατες που είναι εξοπλισμένες με φύλλο Flemish στην υποπεριοχή ICES IV,
                        
                     
                           —
                        
                        
                           τις καραβίδες που αλιεύονται με ορισμένες τράτες βυθού στην υποπεριοχή ICES IV και στα ενωσιακά ύδατα της διαίρεσης ICES IIa.
                        
                     Η νέα κοινή σύσταση προτείνει τη συνέχιση της εφαρμογής των εν λόγω εξαιρέσεων de minimis. Συνεπώς, κρίνεται σκόπιμο οι ως άνω εξαιρέσεις να περιληφθούν στο νέο σχέδιο απορρίψεων.
            
         
               (14)
            
            
               Στη νέα κοινή σύσταση προτείνεται: εξαίρεση de minimis για συνδυασμό αλιευμάτων γλώσσας, μπακαλιάρου εγκλεφίνου, νταουκιού Ατλαντικού, γάδου και μαύρου μπακαλιάρου με ορισμένες τράτες βυθού στη διαίρεση ICES IIIa· εξαίρεση de minimis για συνδυασμό αλιευμάτων, γλώσσας, μπακαλιάρου εγκλεφίνου, νταουκιού Ατλαντικού, γάδου και μαύρου μπακαλιάρου με κοφινέλλα στη διαίρεση ICES IIIa· εξαίρεση de minimis για το νταούκι Ατλαντικού και τον γάδο που αλιεύεται με τράτες βυθού στη διαίρεση ICES IVc· και εξαίρεση de minimis για το νταούκι Ατλαντικού για αλιεύματα με ορισμένες τράτες βυθού στη διαίρεση ICES IIIa.
            
         
               (15)
            
            
               Με βάση αδιάσειστα αποδεικτικά στοιχεία που παρείχαν τα κράτη μέλη για αυτές τις εξαιρέσεις de minimis που εξετάστηκαν από την ΕΤΟΕΑ, η οποία κατέληξε στο συμπέρασμα ότι οι εν λόγω εξαιρέσεις περιείχαν αιτιολογημένα επιχειρήματα ότι περαιτέρω βελτιώσεις της επιλεκτικότητας είναι δύσκολο να επιτευχθούν ή συνεπάγονται δυσανάλογες δαπάνες για τον χειρισμό των ανεπιθύμητων αλιευμάτων, είναι σκόπιμο να καθοριστούν εξαιρέσεις de minimis σύμφωνα με το ποσοστό που προτείνεται στη νέα κοινή σύσταση, εντός των ορίων του άρθρου 15 παράγραφος 5 στοιχείο γ) του κανονισμού (ΕΕ) αριθ. 1380/2013.
            
         
               (16)
            
            
               Το άρθρο 18α του κανονισμού (ΕΚ) αριθ. 850/98 εξουσιοδοτεί την Επιτροπή να θεσπίσει, με σκοπό την έγκριση σχεδίων απορρίψεων και για τα είδη που υπόκεινται σε υποχρέωση εκφόρτωσης, ελάχιστο μέγεθος αναφοράς διατήρησης, προκειμένου να διασφαλίζεται η προστασία των νεαρών θαλάσσιων οργανισμών. Τα ως άνω ελάχιστα μεγέθη αναφοράς διατήρησης είναι δυνατόν, κατά περίπτωση, να παρεκκλίνουν από τα μεγέθη που ορίζονται στο παράρτημα XII του κανονισμού (ΕΚ) αριθ. 850/98. Όσον αφορά την καραβίδα στη διαίρεση ICES IIIa, είναι σκόπιμο να διατηρηθούν τα ελάχιστα μεγέθη αναφοράς διατήρησης που ορίζονται στον κατ' εξουσιοδότηση κανονισμό (ΕΕ) 2015/2440 της Επιτροπής (5), δηλαδή συνολικό μήκος 105 mm και μήκος κελύφους 32 mm και να προστεθεί ελάχιστο μήκος ουράς 59 mm, με βάση τη νέα κοινή σύσταση και την αξιολόγηση της ΕΤΟΕΑ, σύμφωνα με την οποία το μήκος ουράς αντιστοιχεί στις ισχύουσες τιμές για το συνολικό μήκος και το μήκος κελύφους.
            
         
               (17)
            
            
               Τα σχέδια απορρίψεων μπορούν επίσης να περιλαμβάνουν τεχνικά μέτρα όσον αφορά τους τύπους αλιείας ή τα είδη που εμπίπτουν στην υποχρέωση εκφόρτωσης. Για την αύξηση της επιλεκτικότητας των αλιευτικών εργαλείων και τη μείωση των ανεπιθύμητων αλιευμάτων στο Skagerrak, είναι σκόπιμο να διατηρηθούν ορισμένα τεχνικά μέτρα, τα οποία συμφωνήθηκαν μεταξύ της Ένωσης και της Νορβηγίας το 2011 (6) και το 2012 (7), καθώς και να επιτραπεί η χρήση της διάταξης επιλεκτικότητας SepNep.
            
         
               (18)
            
            
               Για να διασφαλιστεί κατάλληλος έλεγχος, θα πρέπει να καθοριστούν ειδικές απαιτήσεις ώστε τα κράτη μέλη να καταρτίσουν καταλόγους σκαφών που καλύπτονται από τον παρόντα κανονισμό.
            
         
               (19)
            
            
               Δεδομένου ότι τα μέτρα που προβλέπονται στον παρόντα κανονισμό έχουν άμεσο αντίκτυπο στον προγραμματισμό της αλιευτικής περιόδου των σκαφών της Ένωσης και στις σχετικές οικονομικές δραστηριότητες, ο παρών κανονισμός θα πρέπει να αρχίσει να ισχύει αμέσως μετά τη δημοσίευσή του. Ο παρών κανονισμός θα πρέπει να εφαρμοστεί από την 1η Ιανουαρίου έως την 31η Δεκεμβρίου 2018 προκειμένου να συμμορφωθεί με τα χρονικά πλαίσια που καθορίζονται στο άρθρο 15 του κανονισμού (ΕΕ) αριθ. 1380/2013,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Εφαρμογή της υποχρέωσης εκφόρτωσης
   Στην υποπεριοχή ICES IV (Βόρεια Θάλασσα), στη διαίρεση ICES IIIa (Kattegat και Skagerrak) και στα ενωσιακά ύδατα της διαίρεσης ICES IIa (Νορβηγική Θάλασσα), η υποχρέωση εκφόρτωσης που προβλέπεται στο άρθρο 15 παράγραφος 1 του κανονισμού (ΕΕ) αριθ. 1380/2013 εφαρμόζεται για την αλιεία βενθοπελαγικών ειδών σύμφωνα με τον παρόντα κανονισμό.
   Άρθρο 2
   Ορισμοί
   Για τους σκοπούς του παρόντος κανονισμού, ισχύουν οι ακόλουθοι ορισμοί:
   
               1)
            
            
               Ως «φύλλο Seltra» νοείται διάταξη επιλεκτικότητας που:
               
                           —
                        
                        
                           αποτελείται από ένα άνω φύλλο δικτυώματος μεγέθους ματιών τουλάχιστον 270 mm (ρομβοειδών ματιών) τοποθετημένο σε τμήμα τεσσάρων φύλλων και προσαρμοσμένο με αναλογία συναρμογής τρία μάτια 90 mm ανά ένα μάτι 270 mm, ή από άνω φύλλο δικτυώματος μεγέθους ματιών τουλάχιστον 140 mm (τετράγωνων ματιών),
                        
                     
                           —
                        
                        
                           είναι μήκους τουλάχιστον 3 μέτρων,
                        
                     
                           —
                        
                        
                           απέχει το πολύ 4 μέτρα από το σχοινί του σάκου, και
                        
                     
                           —
                        
                        
                           εκτείνεται κατά το πλήρες πλάτος του άνω φύλλου της τράτας (δηλαδή από τη μία πλευρική νεύρωση στην άλλη).
                        
                     
         
               2)
            
            
               Ως «διάταξη επιλεκτικότητας δικτυωτού πλέγματος (netgrid)» νοείται διάταξη επιλεκτικότητας που αποτελείται από τμήμα τεσσάρων φύλλων που προσαρμόζεται σε τράτα δύο φύλλων με κεκλιμένο φύλλο δικτυώματος ρομβοειδών ματιών, μεγέθους ματιών τουλάχιστον 200 mm, που οδηγεί σε οπή διαφυγής στο άνω τμήμα της τράτας.
            
         
               3)
            
            
               Ως «φύλλο Flemish» νοείται το τελευταίο κωνικό τμήμα δικτυώματος δοκότρατας του οποίου:
               
                           —
                        
                        
                           το εμπρόσθιο μέρος είναι απευθείας προσδεδεμένο στον σάκο,
                        
                     
                           —
                        
                        
                           τα τμήματα του ανώτερου και του κατώτερου δικτυώματος είναι κατασκευασμένα από μάτια τουλάχιστον 120 mm, όπως μετρώνται μεταξύ των κόμβων,
                        
                     
                           —
                        
                        
                           το μήκος, όταν το φύλλο είναι τεντωμένο, είναι τουλάχιστον 3 m.
                        
                     
         
               4)
            
            
               Ως «SepNep» νοείται τράτα με πόρτες η οποία:
               
                           —
                        
                        
                           είναι κατασκευασμένη με δικτύωμα της κατηγορίας μεγέθους ματιών από 80 έως 99 +≥ 100 mm,
                        
                     
                           —
                        
                        
                           είναι εξοπλισμένη με πολλαπλούς σάκους με μέγεθος ματιών που κυμαίνεται από τουλάχιστον 80 έως 120 mm, οι οποίοι προσδένονται σε ένα τεμάχιο επιμήκυνσης, ενώ ο άνω σάκος είναι κατασκευασμένος με μέγεθος ματιών τουλάχιστον 120 mm και είναι εξοπλισμένος με φύλλο επιλογής με μέγιστο μέγεθος ματιών 105 mm, και
                        
                     
                           —
                        
                        
                           μπορεί επίσης να είναι εξοπλισμένη με προαιρετική εσχάρα διαλογής με διάστημα μήκους τουλάχιστον 17 mm μεταξύ των ράβδων, υπό την προϋπόθεση ότι είναι κατασκευασμένη έτσι ώστε να επιτρέπει τη διαφυγή της μικρής καραβίδας.
                        
                     
         Άρθρο 3
   Είδη που υπόκεινται στην υποχρέωση εκφόρτωσης
   Η υποχρέωση εκφόρτωσης ισχύει για τα είδη που αναφέρονται στο παράρτημα του παρόντος κανονισμού, με την επιφύλαξη των εξαιρέσεων που προβλέπονται στα άρθρα 4 έως 7.
   Άρθρο 4
   Εξαίρεση που συνδέεται με τα υψηλά ποσοστά επιβίωσης όσον αφορά την καραβίδα
   1.   Η εξαίρεση που συνδέεται με τα υψηλά ποσοστά επιβίωσης και αναφέρεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 ισχύει για τα ακόλουθα αλιεύματα καραβίδας:
   
               α)
            
            
               τα αλιεύματα που αλιεύθηκαν με κιούρτους (FPO (8))·
            
         
               β)
            
            
               τα αλιεύματα στη διαίρεση ICES IIIa με τράτες βυθού (OTB, TBN) με μέγεθος ματιών τουλάχιστον 70 mm, οι οποίες είναι εξοπλισμένες με εσχάρα διαλογής ειδών με ανώτατο διάστημα μήκους 35 mm μεταξύ των ράβδων·
            
         
               γ)
            
            
               τα αλιεύματα στη διαίρεση IIIa της ICES με τράτες βυθού (OTB, TBN) με μέγεθος ματιών τουλάχιστον 90 mm που είναι εξοπλισμένες με φύλλο seltra·
            
         
               δ)
            
            
               κατά τους χειμερινούς μήνες (Οκτώβριο έως Μάρτιο), τα αλιεύματα στις λειτουργικές μονάδες Farn Deeps (FU6), Firth of Forth (FU8) και Moray Firth (FU9) με τράτες βυθού (OTB, TBN) μεγέθους ματιών τουλάχιστον 80 mm που είναι εξοπλισμένες με διάταξη επιλεκτικότητας δικτυωτού πλέγματος (netgrid).
            
         2.   Κατά την απόρριψη καραβίδας που αλιεύθηκε σε οποιαδήποτε από τις περιπτώσεις που αναφέρονται στην παράγραφο 1, η καραβίδα ελευθερώνεται αμέσως, ολόκληρη, στην περιοχή όπου αλιεύθηκε.
   Άρθρο 5
   Εξαίρεση που συνδέεται με υψηλά ποσοστά επιβίωσης όσον αφορά τη γλώσσα
   1.   Η εξαίρεση που συνδέεται με τα υψηλά ποσοστά επιβίωσης και αναφέρεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 εφαρμόζεται για τα αλιεύματα γλώσσας κάτω του ελάχιστου μεγέθους αναφοράς διατήρησης εντός έξι ναυτικών μιλίων από την ακτή εντός της ζώνης ICES IVc και εκτός περιοχών που έχουν προσδιοριστεί ως περιοχές αναπαραγωγής, με τράτες με πόρτες (ΟΤΒ) σάκου μεγέθους ματιού 80-99 mm.
   2.   Η εξαίρεση που αναφέρεται στην παράγραφο 1 ισχύει μόνον για τα σκάφη μήκους μικρότερου των 10 μέτρων, μηχανής ισχύος κάτω των 221 kW, όταν αλιεύουν σε ύδατα βάθους μικρότερου των 30 μέτρων και με περιορισμό χρήσης των συρόμενων εργαλείων σε διάρκεια έως 1:30 ώρα.
   3.   Κατά την απόρριψη γλώσσας που έχει αλιευθεί σε οποιαδήποτε από τις περιπτώσεις που αναφέρονται στην παράγραφο 1, η γλώσσα ελευθερώνεται αμέσως.
   Άρθρο 6
   Εξαίρεση που συνδέεται με τα υψηλά ποσοστά επιβίωσης όσον αφορά τα παρεμπίπτοντα αλιεύματα σε κιούρτους και βολκούς
   1.   Η εξαίρεση που συνδέεται με τα υψηλά ποσοστά επιβίωσης και αναφέρεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 εφαρμόζεται στα αλιεύματα γάδου, μπακαλιάρου εγκλεφίνου, νταουκιού Ατλαντικού, ευρωπαϊκής χωματίδας, γλώσσας, μπακαλιάρου μερλούκιου και μαύρου μπακαλιάρου με κιούρτους και βολκούς (FPO, FYK).
   2.   Κατά την απόρριψη ιχθύων που αλιεύονται σε οποιαδήποτε από τις περιπτώσεις που αναφέρονται στην παράγραφο 1, οι ιχθύες ελευθερώνονται αμέσως και κάτω από την επιφάνεια της θάλασσας.
   Άρθρο 7
   Εξαιρέσεις de minimis
   Κατά παρέκκλιση του άρθρου 15 παράγραφος 1 του κανονισμού (ΕΕ) αριθ. 1380/2013, μπορούν να απορρίπτονται οι ακόλουθες ποσότητες σύμφωνα με το άρθρο 15 παράγραφος 4 στοιχείο γ) του εν λόγω κανονισμού:
   
               α)
            
            
               στην αλιεία από σκάφη που χρησιμοποιούν απλάδια δίχτυα και μανωμένα δίχτυα (GN, GNS, GND, GNC, GTN, GTR, GEN, GNF) στη διαίρεση ICES IIIa, στην υποπεριοχή ICES IV και στα ενωσιακά ύδατα της διαίρεσης ICES IIa:
               ποσότητα γλώσσας η οποία δεν υπερβαίνει το 3 % των συνολικών ετήσιων αλιευμάτων του συγκεκριμένου είδους·
            
         
               β)
            
            
               στην αλιεία από σκάφη που χρησιμοποιούν δοκότρατες (TBB) μεγέθους ματιών 80-119 mm με αυξημένο μέγεθος ματιών στην επέκταση της δοκότρατας (φύλλο Flemish) στην υποπεριοχή ICES IV:
               ποσότητα γλώσσας με μέγεθος μικρότερο από τα ελάχιστα μεγέθη αναφοράς διατήρησης, η οποία δεν υπερβαίνει το 6 % των συνολικών ετήσιων αλιευμάτων του συγκεκριμένου είδους·
            
         
               γ)
            
            
               στην αλιεία από σκάφη που χρησιμοποιούν τράτες βυθού (OTB, OTT, TB, TBN) μεγέθους ματιών 80-99 mm στην υποπεριοχή ICES IV και σε ενωσιακά ύδατα της διαίρεσης ICES IIa:
               ποσότητα καραβίδας με μέγεθος μικρότερο από τα ελάχιστα μεγέθη αναφοράς διατήρησης, η οποία δεν υπερβαίνει το 2 % των συνολικών ετήσιων αλιευμάτων του συγκεκριμένου είδους·
            
         
               δ)
            
            
               στην αλιεία καραβίδας από σκάφη που χρησιμοποιούν τράτες βυθού (OTB, TBN) με μέγεθος ματιών ίσο ή μεγαλύτερο από 70 mm, εξοπλισμένες με εσχάρα διαλογής ειδών με ανώτατο διάστημα μήκους 35 mm μεταξύ των ράβδων στη διαίρεση ICES IIIa:
               συνδυασμένη ποσότητα γλώσσας, μπακαλιάρου εγκλεφίνου, νταουκιού Ατλαντικού, γάδου και μαύρου μπακαλιάρου με μέγεθος μικρότερο από τα ελάχιστα μεγέθη αναφοράς διατήρησης, η οποία δεν υπερβαίνει το 4 % των συνολικών ετήσιων αλιευμάτων καραβίδας, γλώσσας, μπακαλιάρου εγκλεφίνου, νταουκιού Ατλαντικού και γαρίδας της Αρκτικής, γάδου και μαύρου μπακαλιάρου·
            
         
               ε)
            
            
               στην αλιεία γαρίδας της Αρκτικής από σκάφη που χρησιμοποιούν τράτες βυθού (OTB) με μέγεθος ματιών ίσο ή μεγαλύτερο από 35 mm, εξοπλισμένες με εσχάρα διαλογής ειδών με ανώτατο διάστημα μήκους 19 mm μεταξύ των ράβδων, με ανεμπόδιστο στόμιο εξόδου ιχθύων, στη διαίρεση ICES IIIa:
               συνδυασμένη ποσότητα γλώσσας, μπακαλιάρου εγκλεφίνου, νταουκιού του Ατλαντικού, γάδου, ευρωπαϊκής χωματίδας και μαύρου μπακαλιάρου με μέγεθος μικρότερο από τα ελάχιστα μεγέθη αναφοράς διατήρησης, η οποία δεν υπερβαίνει το 1 % των συνολικών ετήσιων αλιευμάτων καραβίδας, γλώσσας, μπακαλιάρου εγκλεφίνου, νταουκιού Ατλαντικού, γάδου, μαύρου μπακαλιάρου, ευρωπαϊκής χωματίδας και γαρίδας της Αρκτικής·
            
         
               στ)
            
            
               στη μεικτή αλιεία γλώσσας, νταουκιού Ατλαντικού, ευρωπαϊκής χωματίδας και ειδών που δεν υπάγονται σε όρια αλιευμάτων με σκάφη που χρησιμοποιούν τράτες βυθού (OTB, OTT, SDN, SSC), μεγέθους ματιών 70-99 mm στη διαίρεση ICES IVc:
               συνδυασμένη ποσότητα νταουκιού του Ατλαντικού και γάδου με μέγεθος μικρότερο από τα ελάχιστα μεγέθη αναφοράς διατήρησης, η οποία δεν υπερβαίνει το 6 % των συνολικών ετήσιων αλιευμάτων καραβίδας, μπακαλιάρου εγκλεφίνου, γλώσσας, γαρίδας Αρκτικής, νταουκιού Ατλαντικού, ευρωπαϊκής χωματίδας, μαύρου μπακαλιάρου και γάδου· η μέγιστη ποσότητα γάδου που μπορεί να απορρίπτεται περιορίζεται στο 2 % των εν λόγω συνολικών ετήσιων αλιευμάτων·
            
         
               ζ)
            
            
               στην αλιεία με σκάφη που χρησιμοποιούν τράτες βυθού (OTB, OTT, TBN) μεγέθους ματιών 90-119 mm, οι οποίες είναι εξοπλισμένες με φύλλο Seltra, ή μεγέθους 120 mm και άνω στη διαίρεση ICES IIIa:
               ποσότητα νταουκιού Ατλαντικού με μέγεθος μικρότερο από τα ελάχιστα μεγέθη αναφοράς διατήρησης, με ανώτατο όριο το 2 % των συνολικών ετήσιων αλιευμάτων καραβίδας, γάδου, μπακαλιάρου εγκλεφίνου, νταουκιού Ατλαντικού, μαύρου μπακαλιάρου, γλώσσας, ευρωπαϊκής χωματίδας και μαύρου μπακαλιάρου.
            
         Άρθρο 8
   Ελάχιστα μεγέθη αναφοράς διατήρησης
   Κατά παρέκκλιση από το ελάχιστο μέγεθος αναφοράς διατήρησης που ορίζεται στο παράρτημα XII του κανονισμού (ΕΚ) αριθ. 850/98, το ελάχιστο μέγεθος αναφοράς διατήρησης της καραβίδας στη διαίρεση ICES IIIa, καθορίζεται ως εξής:
   
               α)
            
            
               συνολικό μήκος 105 mm·
            
         
               β)
            
            
               μήκος ουράς 59 mm·
            
         
               γ)
            
            
               μήκος κελύφους 32 mm.
            
         Άρθρο 9
   Ειδικά τεχνικά μέτρα στο Skagerrak
   1.   Απαγορεύεται στο Skagerrak η μεταφορά επί του σκάφους ή η χρήση οποιασδήποτε τράτας, δανέζικου γρίπου, δοκότρατας ή παρόμοιων συρόμενων διχτυών με μέγεθος ματιών μικρότερο των 120 mm.
   2.   Κατά παρέκκλιση από την παράγραφο 1, μπορούν να χρησιμοποιούνται οι ακόλουθες τράτες:
   
               α)
            
            
               τράτες με σάκο με μέγεθος ματιών διχτυών τουλάχιστον 90 mm, υπό τον όρο ότι είναι εξοπλισμένες με φύλλο seltra ή με εσχάρα διαλογής με ανώτατο διάστημα 35 mm μεταξύ των ράβδων·
            
         
               β)
            
            
               τράτες με σάκο μεγέθους (τετράγωνων) ματιών διχτυών τουλάχιστον 70 mm, που διαθέτουν εσχάρα διαλογής με ανώτατο διάστημα 35 mm μεταξύ των ράβδων·
            
         
               γ)
            
            
               τράτες με ελάχιστο μέγεθος ματιών κάτω των 70 mm όταν αλιεύουν πελαγικά ή βιομηχανικά είδη, υπό τον όρο ότι τα αλιεύματα περιέχουν σε ποσοστό πάνω από 80 % ένα ή περισσότερα πελαγικά ή βιομηχανικά είδη·
            
         
               δ)
            
            
               τράτες με σάκο μεγέθους ματιών τουλάχιστον 35 mm κατά την αλιεία γαρίδας της Αρκτικής, υπό τον όρο ότι η τράτα είναι εξοπλισμένη με εσχάρα διαλογής με ανώτατο διάστημα 19 mm μεταξύ των ράβδων.
            
         3.   Διάταξη συγκράτησης ιχθύων επιτρέπεται να χρησιμοποιούνται κατά την αλιεία γαρίδας της Αρκτικής σύμφωνα με την παράγραφο 2 στοιχείο δ), υπό την προϋπόθεση ότι υπάρχουν επαρκείς αλιευτικές δυνατότητες για να καλύψουν τα παρεμπίπτοντα αλιεύματα και ότι η διάταξη συγκράτησης:
   
               α)
            
            
               έχει κατασκευαστεί με άνω φύλλο δικτυώματος ελάχιστου μεγέθους 120 mm με τετράγωνα μάτια·
            
         
               β)
            
            
               είναι μήκους τουλάχιστον 3 μέτρων, και
            
         
               γ)
            
            
               πλάτους τουλάχιστον ίσου με το πλάτος της εσχάρας διαλογής.
            
         Άρθρο 10
   SepNep
   Κατά παρέκκλιση από το άρθρο 4 του κανονισμού (ΕΚ) αριθ. 850/98, επιτρέπεται η χρήση διχτυών SepNep.
   Άρθρο 11
   Κατάργηση
   Ο κανονισμός (ΕΕ) 2016/2250 καταργείται.
   Άρθρο 12
   Έναρξη ισχύος και εφαρμογή
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2018 έως την 31η Δεκεμβρίου 2018.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 20 Οκτωβρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 354 της 28.12.2013, σ. 22.
   
      (2)  ΕΕ L 125 της 27.4.1998, σ. 1.
   
      (3)  Κατ' εξουσιοδότηση κανονισμός (ΕΕ) 2016/2250 της Επιτροπής, της 4ης Οκτωβρίου 2016, για τη θέσπιση σχεδίου απορρίψεων για ορισμένους τύπους βενθοπελαγικής αλιείας στη Βόρεια Θάλασσα και στα ενωσιακά ύδατα της διαίρεσης ICES IIa (ΕΕ L 340 της 15.12.2016, σ. 2).
   
      (4)  Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την Κοινή Αλιευτική Πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).
   
      (5)  Κατ' εξουσιοδότηση κανονισμός (ΕΕ) 2015/2440 της Επιτροπής, της 22ας Οκτωβρίου 2015, για τη θέσπιση σχεδίου απορρίψεων για ορισμένους τύπους βενθοπελαγικής αλιείας στη Βόρεια Θάλασσα και στα ενωσιακά ύδατα της διαίρεσης ICES IIa (ΕΕ L 336 της 23.12.2015, σ. 42).
   
      (6)  Συμφωνημένο πρακτικό των διαβουλεύσεων για θέματα αλιείας μεταξύ Νορβηγίας και Ευρωπαϊκής Ένωσης σχετικά με τον κανονισμό αλιείας στο Skagerrak και στο Kattegat για το 2012.
   
      (7)  Συμφωνημένο πρακτικό των διαβουλεύσεων για θέματα αλιείας μεταξύ Νορβηγίας και Ευρωπαϊκής Ένωσης σχετικά με τα μέτρα για την εφαρμογή της απαγόρευσης απορρίψεων και τα μέτρα ελέγχου στην περιοχή Skagerrak, 4 Ιουλίου 2012.
   
      (8)  Οι κωδικοί αλιευτικών εργαλείων που χρησιμοποιούνται στον παρόντα κανονισμό παραπέμπουν στους κωδικούς του παραρτήματος XI του εκτελεστικού κανονισμού (ΕΕ) αριθ. 404/2011 της Επιτροπής για τη θέσπιση λεπτομερών κανόνων σχετικά με την εφαρμογή του κανονισμού (ΕΚ) αριθ. 1224/2009 περί της θέσπισης κοινοτικού συστήματος ελέγχου για την εξασφάλιση της τήρησης των κανόνων της κοινής αλιευτικής πολιτικής. Για τα σκάφη των οποίων το ολικό μήκος είναι μικρότερο από 10 μέτρα, οι κωδικοί αλιευτικών εργαλείων που χρησιμοποιούνται στον παρόντα πίνακα παραπέμπουν στους κωδικούς ταξινόμησης αλιευτικών εργαλείων του Οργανισμού Επισιτισμού και Γεωργίας των Ηνωμένων Εθνών (FAO).
   
      ΠΑΡΑΡΤΗΜΑ
      
                  Αλιευτικό εργαλείο (1)
                      (2)
                  
               
               
                  Μέγεθος ματιών
               
               
                  Είδη που υπόκεινται στην υποχρέωση εκφόρτωσης
               
            
                  Τράτες:
                  OTB, OTT, OT, PTB, PT, TBN, TBS, OTM, PTM, TMS, TM, TX, SDN, SSC, SPR, TB, SX, SV
               
               
                  ≥ 100 mm
               
               
                  Όλα τα αλιεύματα γάδου, γλώσσας, μπακαλιάρου εγκλεφίνου, ευρωπαϊκής χωματίδας, μαύρου μπακαλιάρου, γαρίδας της Αρκτικής, καραβίδας και νταουκιού Ατλαντικού.
               
            
                  Τράτες:
                  OTB, OTT, OT, PTB, PT, TBN, TBS, OTM, PTM, TMS, TM, TX, SDN, SSC, SPR, TB, SX, SV
               
               
                  70-99 mm
               
               
                  Όλα τα αλιεύματα γάδου (3), γλώσσας, μπακαλιάρου εγκλεφίνου, μαύρου μπακαλιάρου, γαρίδας της Αρκτικής, καραβίδας και νταουκιού Ατλαντικού.
               
            
                  Τράτες:
                  OTB, OTT, OT, PTB, PT, TBN, TBS, OTM, PTM, TMS, TM, TX, SDN, SSC, SPR, TB, SX, SV
               
               
                  32-69 mm
               
               
                  Όλα τα αλιεύματα γάδου, γλώσσας, μπακαλιάρου εγκλεφίνου, ευρωπαϊκής χωματίδας, μαύρου μπακαλιάρου, γαρίδας της Αρκτικής, καραβίδας και νταουκιού Ατλαντικού.
               
            
                  Δοκότρατες:
                  TBB
               
               
                  ≥ 120 mm
               
               
                  Όλα τα αλιεύματα γάδου, γλώσσας, μπακαλιάρου εγκλεφίνου, ευρωπαϊκής χωματίδας, μαύρου μπακαλιάρου, γαρίδας της Αρκτικής, καραβίδας και νταουκιού Ατλαντικού.
               
            
                  Δοκότρατες:
                  TBB
               
               
                  80-119 mm
               
               
                  Όλα τα αλιεύματα γάδου, γλώσσας, μπακαλιάρου εγκλεφίνου, μαύρου μπακαλιάρου, γαρίδας της Αρκτικής, καραβίδας και νταουκιού Ατλαντικού.
               
            
                  Απλάδια δίχτυα, δίχτυα εμπλοκής και μανωμένα δίχτυα:
                  GN, GNS, GND, GNC, GTN, GTR, GEN, GNF
               
               
                   
               
               
                  Όλα τα αλιεύματα γάδου (3), γλώσσας, μπακαλιάρου εγκλεφίνου, μαύρου μπακαλιάρου, γαρίδας της Αρκτικής, καραβίδας και νταουκιού Ατλαντικού.
               
            
                  Αγκίστρια και πετονιές:
                  LLS, LLD, LL, LTL, LX, LHP, LHM
               
               
                   
               
               
                  Όλα τα αλιεύματα γάδου, γλώσσας, μπακαλιάρου εγκλεφίνου, μπακαλιάρου μερλούκιου, ευρωπαϊκής χωματίδας, μαύρου μπακαλιάρου, γαρίδας της Αρκτικής, καραβίδας και νταουκιού Ατλαντικού.
               
            
                  Ιχθυοπαγίδες:
                  FPO, FIX, FYK, FPN
               
               
                   
               
               
                  Όλα τα αλιεύματα γάδου, γλώσσας, μπακαλιάρου εγκλεφίνου, ευρωπαϊκής χωματίδας, μαύρου μπακαλιάρου, γαρίδας της Αρκτικής, καραβίδας και νταουκιού Ατλαντικού.
               
            
         (1)  Οι κωδικοί αλιευτικών εργαλείων που χρησιμοποιούνται στον παρόντα πίνακα παραπέμπουν στους κωδικούς του παραρτήματος XI του εκτελεστικού κανονισμού (ΕΕ) αριθ. 404/2011 της Επιτροπής για τη θέσπιση λεπτομερών κανόνων σχετικά με την εφαρμογή του κανονισμού (ΕΚ) αριθ. 1224/2009 περί της θέσπισης κοινοτικού συστήματος ελέγχου για την εξασφάλιση της τήρησης των κανόνων της κοινής αλιευτικής πολιτικής (ΕΕ L 112 της 30.4.2011, σ. 1).
      
         (2)  Για τα σκάφη των οποίων το ολικό μήκος είναι μικρότερο από 10 μέτρα, οι κωδικοί αλιευτικών εργαλείων που χρησιμοποιούνται στον παρόντα πίνακα παραπέμπουν στους κωδικούς ταξινόμησης αλιευτικών εργαλείων του Οργανισμού Επισιτισμού και Γεωργίας των Ηνωμένων Εθνών (FAO).
      
         (3)  Η υποχρέωση εκφόρτωσης για τα αλιεύματα γάδου δεν εφαρμόζεται στην υποδιαίρεση ICES IIIaS.